Fase 6 maak SA’ners suurFoto bloot ter illustrasie. (Foto: Nuril Ahsan/Unsplash) Suid-Afrikaners is klaarblyklik keelvol, veral nadat Eskom Sondag aangekondig het dat hy fase 6-beurtkrag moet instel. ŉ Aanwyser wat mense se vlak van geluk deur die Bruto Nasionale Gelukindeks (GNH) meet, wys dat Suid-Afrikaners ŉ mengsel van woede, teleurstelling en vrees beleef ná die aankondiging. Die indeks se data wys dat Suid-Afrikaners se vlak van geluk Sondag tot onder die nasionale gemiddeld van 6,85 tot slegs 6,44 GNH gedaal het. Dié syfer het nie veel deur die week verbeter nie en teen Maandag het Suid-Afrikaners se vlak van tevredenheid selfs verder – tot 5,80 GNH – afgeneem. Dit het sedertdien effe opgetel, maar het teen Dinsdagoggend steeds op 6,66 gestaan. Mense se vlak van geluk word gemeet deur twiets te ontleed soos dit geplaas word. “Die negatiewe emosies weerspieël teleurstelling, woede en wantroue van staatsamptenare, asook vrees vir verdere toenames in werkloosheid en armoede,” sê prof. Talita Greyling, welstandsekonoom aan die Universiteit van Johannesburg. Greyling en dr. Stephanié Rossouw, verbonde aan die Auckland Universiteit van Tegnologie, het in April 2019 die aanwyser in Suid-Afrika bekend gestel in ŉ poging om na die menslike aspek van ekonomiese aanwysers te kyk. Die twee glo dat mense se emosies kan voorspel en verduidelik wat in die ekonomie en politiek gebeur. Greyling en Rossouw se algoritme, wat twiets analiseer, het onder meer gewys dat Suid-Afrikaners die skuld vir die instelling van fase 6-beurtkrag op korrupsie en wanbestuur pak. “Cyril Ramaphosa het na die koningin se begrafnis gegaan en Fikile Mbalula [minister van vervoer] is na Kata; maar ons sit hier sonder elektrisiteit,” skryf een sosialemediagebruiker. “Die gevoel van hopeloosheid is omtrent die ergste daarvan om die opdaterings oor die kragsituasie te lees,” sê ŉ ander burger. Talle Suid-Afrikaners is boonop angsbevange oor wat die voortslepende beurtkrag vir hul sakeondernemings gaan beteken. “Dit gaan ŉ taai week wees. Baie ondernemings sal in duie stort en kliënte en wins verloor,” sê ŉ Twitter-gebruiker. “Eskom wil sien dat ons swaarkry. Kan netsowel vir ewig geen elektrisiteit hê nie, so dan kan ons eindelik aanpas om in ŉ land sonder krag te woon. Ons sal die werklikheid aanvaar en nie hierdie konstante hoop hê dat dinge beter sal word nie,” skryf nog ŉ mismoedige Suid-Afrikaner.